ET Euroopa Liidu Teataja C 284/12

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

(2008/C 284/08)

Käesoleva dokumendi avaldamine annab õiguse esitada muutmistaotluse kohta vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) nr 510/2006

Muutmistaotlus vastavalt artiklile 9

„SABINA”

EÜ nr: IT-0117-1511-26.10.2004

KGT ( ) KPN (X)

1. Spetsifikaadi osa, mida muutmine hõlmab

— Toote nimetus — Toote kirjeldus — Geograafiline piirkond — Päritolutõend — Tootmismeetod — Seos piirkonnaga — Märgistus — Riiklikud nõuded — Muu (täpsustada)

2. Muutmistaotlus

— Koonddokumendi või kokkuvõtte muutmine — Registreeritud KPN-i või KGT muutmine, mille kohta pole avaldatud ei koonddokumenti ega kokkuvõtet — Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) — Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed)

3.1. Kirjeldus

Spetsifikaadi punktis 6 (õli „Sabina” KPN omadused tarbimisel) on esitatud väga täpselt toote omadused ja eelkõige värv („kuldse varjundiga kollakasroheline”), maitse, mis eriti värskete õlide puhul on „terav”, ning koguhappesus „0,6 g 100 g õli kohta”; kuid eelkõige on siin esitatud õli iseloomustamise peamised näitajad, mida ei esine registreeritud spetsifikaadis: puuviljalisuse mediaan, puuduse mediaan, peroksiidarv ja oleiinhappe protsent.

Seetõttu on jäetud välja üldised näitajad, mis viitavad üksnes määrusega vastavusele.

Lisaks on vastavuse tagamiseks määrusega (EÜ) nr 510/2006 jäetud välja punkti 6 lõik 3, millega jäetakse ministeeriumile õigus lisada muid nimetust iseloomustavaid näitajaid.

3.2. Geograafiline piirkond

Kuna endise kommuuni Mentana haldusterritoorium jagati kommuuni Mentana ja uue kommuuni Fontenuova vahel, osutus vajalikuks lisada punktis 3 „Tootmispiirkond” loetletud Rooma provintsi kommuunide hulka Fontenuova kommuun. Seetõttu on lisatud tootmispiirkonda käsitlevasse punkti 3 täpsustus „endine Mentana kommuun (praegu Mentana ja Fontenuova kommuunid)”. Fontenuova lisamine ei tähenda seega piirkonna laiendamist.

Spetsifikaadi punktis 3 on samas laiendatud tootmispiirkonda, lisades sinna üliväikese ala Rooma kommuuni territooriumil, mis ei ole üksikasjalikult määratletud, ning milles on samad mullastiku- ja kliimatingimused ja samad traditsioonid kui kehtivas spetsifikaadis juba kirjeldatud piirkonnas. Muudatust põhjendatakse asjaoluga, et kehtiv spetsifikaat ei hõlma ajaloolist „Sabina” piirkonda, kus on samad oliivipuude keskkonna- ja kasutingimused kui kaitstud päritolunimetuse „Sabina” tootmispiirkonnas.

3.3. Päritolutõend

Kuna spetsifikaadis ei ole osutatud päritolutõendile ega kontrollimeetmetele, peeti vajalikuks lisada punktid 3a ja 6a, milles käsitletakse vastavalt toote päritolu ja kontrolliasutust.

3.4. Tootmismeetod

Kehtiva spetsifikaadi oliivikasvatust käsitleva punkti 4 kaheksandat lõiku muudetakse järgmiselt: jäetakse välja lause mille kohaselt anti Lazio maakonnale pärast konsultatsioone tootjaühendusega (Consorzio di tutela) õigus määrata kindlaks oliivikoristusperiood, kuid lisatakse kindel ajavahemik, mille jooksul tuleb igal aastal oliive korjata ja õli ekstraheerida (1. oktoober–31. jaanuar).

Spetsifikaadi punkti 4 lisatakse seevastu täpsustus „niisutamine on lubatud”.

Spetsifikaadi punktis 5, milles käsitletakse ekstraheerimisviise, lisatakse teise lõigu lõppu sõna „kaaluga”, kuna praegune lause „oliivide maksimaalne õlisaagikus ei tohi ületada 25 %” ei väljenda selgesti, et 25 % väljendab õli ja oliivide kaalu suhet.

Samast punktist 5 jäetakse välja kolmas lõik kui kordus, kuna õli „Sabina” üksikasjalikud omadused on esitatud punktis 6.

3.5. Märgistus

Spetsifikaadi punktis 7, milles käsitletakse toote märgistust ja pakendamist, jäetakse välja neljas lõik kui eelneva lõigu kordus.

Samas punktis 7 lisatakse terve lõik (5), et osutada üksikasjalikumalt ja seega tarbija jaoks palju selgemalt tähistused, mis peavad kindlasti kaitstud päritolunimetusega õli „Sabina” märgisel olema. Selleks, et pakkuda tarbijale selgemat ja arusaadavamat teavet ja tagada toote jälgitavus, lisati märgisele uus kohustuslik tähistus: lisaks tootmisaastale (õige nimetusega „toodangu turustusaasta” peab olema märgitud ka sertifitseerimisasutuse antud partiinumber. Kuna näitustel, messidel ja muudel üritustel võib õli olla ka portsjonitena pakendatud, tuleb nendel juhtudel samuti täpsustada, milline tähistus peab pakendil olema; seetõttu on lisatud punkti 7 viimane lõik.

Punkti 7 kuuendas lõigus on lisatud õli pakendamise mahutite loetelusse ka keraamilised anumad, kuna tegemist on traditsioonilise materjaliga õli hoidmiseks ja säilitamiseks.

3.6. Riiklikud nõuded

Kehtiva spetsifikaadi oliivikasvatust käsitleva punkti 4 puhul on jäetud välja või muudetud järgmised lõigud:

— neljas lõik, mille kohaselt anti Lazio maakonnale õigus lubada uusi kasvatusmeetodeid lisaks spetsifikaadis ettenähtutele, on jäetud välja, et olla vastavuses määrusega (EÜ) nr 510/2006;

— seitsmes lõik, milles käsitletakse ühendatud või segukultuure, on viide, mille kohaselt maakonna asutustel on õigus toodangut kontrollida, jäetud välja, et olla vastavuses määrusega (EÜ) nr 510/2006;

— üheksas ja kümnes lõik on välja jäetud, kuna mõlema kohaselt anti maakonnale teatavad õigused praeguseks tühistatud Itaalia õigusakti alusel (ministri määrus nr 573, 4. november 1993 — Seadus nr 169, 5. veebruar 1992).

Tähistus DOC „Denominazione di origine Controllata”, mis tulenes vananenud riiklikust eeskirjast, on spetsifikaadi mitmes punkris (punkt 1, punktide 2, 3 ja 6 esimene lõik) asendatud tähistusega DOP „Denominazione di Origine Protetta”.

KOKKUVÕTE

NÕUKOGU MÄÄRUS (EÜ) nr 510/2006

„SABINA”

EÜ nr: IT-0117-1511-26.10.2004

KPN (X) KGT ( )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Ministero delle Politiche agricole e forestali Aadress: Via XX Settembre 20 I-00187 Rome Telefon: (39) 06 481 99 68 Faks: (39) 06 420 131 26 E-post: qtc3@politicheagricole.it

2. Taotlejate rühm:

Nimi: Consorzio Sabina DOP — Consorzio per la tutela e la valorizzazione dell'olio a Denominazione di Origine Protetta della Sabina Aadress: Via Porta Monopoli, 2 Loc. Farfa I-02032 Fara in Sabina (RI) Telefon: (39) 06 697 924 01 Faks: (39) 0765 94 30 889 E-post: consorziosabinadop@cste-centroservizi.com Koosseis: Tootjad/töötlejad ( X ) muud ( )

3. Toote liik:

Klass 1.5 — Õlid ja rasvad (või, margariin, õli jne)

4. Spetsifikaat:

(Määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimi:

„Sabina”

4.2. Kirjeldus:

Ekstra-neitsioliiviõli kaitstud päritolunimetusega „Sabina” peab vastama turustamishetkel järgmistele omadustele:

— värvus: kuldse varjundiga kollakas-roheline;

— lõhn: puuviljaline;

— maitse: puuviljaline, sametine, ühetaoline, aromaatne, magus, mõru ja eriti värskete õlide puhul terav;

— testi nõutavad näitajad: puuviljalisuse mediaan > 0 ja puudus mediaan = 0;

— ülim koguhappesus väljendatuna oleiinhappes, mis kaalu suhtes väljendatuna ei ületa 0,6 grammi 100 grammi õli kohta;

— peroksiidarv ≤ 14 Meq O2/kg;

— vähim õlihappe määr 68 %.

4.3. Geograafiline piirkond:

Kaitstud päritolunimetusega toote „Sabina” tootmispiirkond asub Rooma ja Rieti provintsis. Kirde-Rooma ja Edela-Rieti kommuunid kuuluvad kas tervikuna või osaliselt kõnealuste provintside alla. Kogu piirkond jääb Tiberi jõest idasse.

4.4. Päritolutõend:

Punktis 4.7 osutatud kontrolliasutus peab vastavalt kontrollikavas kehtestatud sätetele kontrollima kõiki tootmisprotsessi etappe, dokumenteerides igas etapis sissetulevad ja väljaminevad tooted. Sellise menetlusega ja kontrolliasutuses põllumaana kasutatavate maatükkide, tootjate, töötlejate ja pakendajate peetavate eri nimekirjade abil, samuti kontrolliasutusele toodetud oliivitoodete kogustest ning pakendatud ja märgistatud õlitoodete kogustest õigeaegselt teatamise teel tagatakse toote jälgitavus. Kontrolliasutus kontrollib kõikide vastavatesse nimekirjadesse kantud füüsiliste ja juriidiliste isikute vastavust spetsifikaadile ja kontrollikavale.

4.5. Tootmismeetod:

Kaitstud päritolunimetusega toodet „Sabina” tuleb toota järgmistest eraldi või koos kasvatatud oliivisortidest: Carboncella, Leccino, Raja; Pendolino, Frantoio, Moraiolo, Olivastrone, Salviana, Olivago ja Rosciola vähemalt 75 % ulatuses. 25 % ulatuses võib esineda ka muid oliivikasvatuses esinevaid oliivisorte.

Ekstra-neitsioliiviõli „Sabina” tootmiseks sobivad üksnes oliivid, mis on kasvatatud kaltsiumirikastel muldadel, mille pinnas on lahtine, vett läbilaskev, väheniiske, kuid mitte kuivanud.

Taimede vahed, oliivipuu kuju ja tagasilõikamise viisid peavad olema üldiselt kasutatavad või vähemalt sellised, mis ei mõjuta oliivide ega õli omadusi. Niisutamine on lubatud, ajatamine keelatud.

Toodangu piirarv hektari kohta on 6 300 kg selleks ettenähtud oliivisaludes. Ühendatud või segukultuuride puhul sõltub oliivitoodangu piirmäär hektari kohta oliivisalu all olevast tegelikust pindalast.

Oliive korjatakse ja õli ekstraheeritakse iga oliiviaasta 1. oktoobrist kuni 31. jaanuarini.

Õli ekstraheerimine ja pakendamine peab toimuma punktis 4.3 kindlaks määratud tootmispiirkonnas.

4.6. Seos piirkonnaga:

Sabina on lõuna suunas järk-järgult tasanev mägine piirkond, mille asend ning lahtised, vett läbilaskvad ja kuivad lubjamullad tagavad vee läbivoolu, mis on toote kvaliteedi jaoks oluline tingimus.

Nõlvad jäävad enamjaolt lõuna suunas, täites seega päikeselembe oliivipuu peamise tingimuse.

Oliivi „Sabina” kasvatuspiirkond jääb oliivikasvatuspiirkonna põhjaossa.

Vaatamata sagedastele loodusõnnetustele, näiteks rahele, annab „Sabina” siiski kõrgekvaliteedilist toodangut, mis tuleneb määratletud tootmispiirkonnast.

Materjalid, sealhulgas fotod, mis annavad tunnistust kaitstud päritolunimetuse „Sabina” kasutamisest etikettidel, anumatel ja kaubamärkidel, ning esimestest sammudest nimetuse kaitsmiseks on lisas koopiana trükisest pealkirjaga „Olivi e olio di Sabina”, mille on välja andnud Elaiopolio consorziale Sabino ja mis on trükitud kirjastuses R.E.D.A. 1949. aastal, kui 19. septembril peeti Farfa benediktiini kloostris oliiviõli pidu „Sagra dell'olio”. Tunnistust nimetuse „Sabina” olemasolust annavad ka rohked pidustused, mida piirkonnas on aastaid õli kuulsuse tähistamiseks peetud. Suurt tähtsust omavad ka õli „Sabina” märgised, mida kasutati Milano messil 1926. aastal, ja „Sabina” oliiviõli tutvustav esimene afišš Palombara Sabinas 31. mail 1959 toimunud esitlusel.

4.7. Kontrolliasutus:

Nimi: C.C.I.A.A. di Roma Aadress: Via Appia Nuova 218 I-00183 Rome Telefon: (39) 06 772 038 67 (39) 06 704 969 18 Faks: (39) 06 520 824 93 E-post: enzo.niri@rm.camcom.it

4.8. Märgistus:

Kaitstud päritolunimetusele „Sabina” on keelatud lisada mistahes spetsifikaadivälist iseloomustust, sealhulgas omadusi: fine (puhas), scelto (kvaliteetne), selezionato (valitud), superiore (kõrgem kategooria), genuino (autentne).

Samuti on keelatud kasutada täiendavaid geograafilisi märgiseid, geograafilisi või kohanimelisi tähiseid, millel viidatakse punktis 4.2 osutatud tootmispiirkonda kuuluvatele kommuunidele, haldusüksustele ja geograafilistele piirkondadele.

Ettevõtjate, omanike ja valduste nimed, ärinimed, kaubamärgid ei tohi olla toodet kiitva iseloomuga ega tarbijat eksitada.

Kaitstud päritolunimetus „Sabina” peab olema märgisel selgelt ja kustumatult, märgise värviga selges kontrastis olevas värvigammas ning selgelt eristatav muudest märgisel olevatest tähistustest.

Märgisel peab olema üks järgmistest tähistustest:

OLIO EXTRAVERGINE DI OLIVA SABINA DOP või

OLIO EXTRAVERGINE DI OLIVA SABINA DENOMINAZIONE DI ORIGINE PROTETTA

Lisaks peab märgisel olema ka järgmine täpsustus „olio confezionato dal produttore all'origine” (tootmispiirkonnas tootja poolt pakendatud õli) või „olio confezionato nella zona di produzione” (tootmispiirkonnas pakendatud õli).

Mahutid, kus kaitstud päritolunimetusega „Sabina” ekstra-neitsioliiviõli kuni tarbimiseni hoitakse, peavad olema klaasist, roostevabast terasest või keraamilised ning mahuga mitte üle viie liitri.

Igale pakendile tuleb märkida sertifitseerimisasutuse antud järjekorranumber ning tootmisaasta. Toode võib olla pakitud ka portsjonitena pakenditesse, millel on järgmised tähistused: kaitstud päritolunimetus, partii number, tootmisaasta ja kontrolliasutuse antud järjekorranumber.

(1) ELT L 93, 31.3.2006, lk 12.